**ELŐTERJESZTÉS**

**Szombathely Megyei Jogú Város Közgyűlésének**

**Kulturális, Oktatási és Civil Bizottsága 2025. április 29-i ülésére**

**Javaslat támogatási cél módosításával kapcsolatos döntés meghozatalára**

A Kulturális, Oktatási és Civil Bizottság a 147/2023. (XI.28.) KOCB számú határozatával a Magyar-Grúz Baráti Társaság Egyesület (a továbbiakban: Egyesület) részére a Grúz nap megvalósítására 150 ezer forint támogatást biztosított. A megítélt támogatásból a Grúz napra meghívott Kutaiszi Nemzetközi Egyetem stratégiai vezetőjének utazási és szállásköltségét fedezték volna.

Az Egyesület elnöke 2024. decemberében – tekintettel arra, hogy az Iparkamara időpontmódosítása miatt a rendezvény nem valósulhatott meg – kérte az elszámolási határidő 2025. június 30. napjáig történő meghosszabbítását, melyet a bizottság a 144/2024. (XII.17.) KOCB számú határozatával jóváhagyott.

Az Egyesület elnöke jelezte, hogy az Iparkamarával az elmúlt időszakban sem sikerült a Grúz nap időpontját illetően egyezségre jutni, ezért kéri a támogatási cél módosításának jóváhagyását. Az Egyesület elnöke és pár tagja 2025. májusában részt vesz a Kutaisziben rendezendő Grúz napon, melynek utazási és szállásköltségeihez szeretnék a már megítélt támogatást felhasználni.

Az önkormányzati forrásátadásról szóló 47/2013. (XII.4.) önkormányzati rendelet 6.§ (1) bekezdése értelmében a támogatói döntésben meghatározott cél módosítására a döntés meghozatalát követően, az elszámolási határidő lejártát megelőzően benyújtott írásbeli kérelemre, egy alkalommal a támogatást biztosító önkormányzati szerv döntése alapján van lehetőség, amennyiben a kérelem hasonló célra irányul, és a részletes költségvetést tartalmazza.

Fentiek alapján javaslom a támogatási cél módosításának jóváhagyását, és a határozati javaslat elfogadását.

**Szombathely, 2025. április „ ”**

**/: Horváth Soma :/**

**Határozati javaslat**

**…/2025. (IV.29.) KOCB. számú határozat**

1. A Bizottság a „Javaslat támogatási cél módosításával kapcsolatos döntés meghozatalára” című előterjesztést megtárgyalta, és – az önkormányzati forrásátadásról szóló 47/2013. (XII.4.) önkormányzati rendelet 6.§ (1) bekezdése alapján - úgy döntött, hogy hozzájárul az Önkormányzat és a Magyar-Grúz Baráti Társaság Egyesület között létrejött 41435-4/2023. iktatási számú támogatási szerződés 5. pontjában szereplő támogatási cél előterjesztés szerinti módosításához.
2. A Bizottság felkéri a kötelezettségvállalót, hogy a támogatási szerződés módosításáról gondoskodjon.

**Felelős:** Putz Attila, a Kulturális, Oktatási és Civil Bizottság elnöke

Horváth Soma alpolgármester

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő**: azonnal (1. pont vonatkozásában)

2025. május 15. (2. pont vonatkozásában)